ועדת החוקה, חוק ומשפט, כנסת 24, פרוטוקול מספר 262, 2022-05-15 09:37

גלעד קריב: בוקר טוב.

גלעד קריב: אני פותח את ישיבת ועדת החוקה, חוק ומשפט.

גלעד קריב: אנחנו פותחים את יום הדיונים בדיון בהצעת תקנות מרשם האוכלוסין (תקופת תוקפן ופקיעת תוקפן של תעודות זהות) (הוראת שעה), התשפ"ב-2022 והצעת תקנות מרשם האוכלוסין (תקופת תוקפן ופקיעת תוקפן של תעודות זהות) (תיקון), התשפ"ב-2021.

גלעד קריב: תודה לחבר הכנסת מקלב שהצטרף אלינו.

גלעד קריב: נמצאים איתנו מנכ"ל רשות האוכלוסין וההגירה עמיתנו תומר מוסקוביץ, עורכת הדין עירית וייסבלום מהלשכה המשפטית של הרשות ומר אלי לוי מנהל אגף מרשם ודרכונים.

גלעד קריב: ממשרד האוצר נמצא איתנו רום בר-אב, רפרנט תעסוקה באגף התקציבים.

גלעד קריב: נמצא צבי דביר מהתנועה לזכויות דיגיטליות.

גלעד קריב: מכובדיי, אנחנו באולם הזה מכיוון שיש אתגרי תקשורת באולמות הוועדות.

גלעד קריב: בפתח הדיון אני מבקש להשתתף בצערה הכבד של משפחת נעם רז ובצער כל חבריו של נעם רז ביחידת הימ"מ של משטרת ישראל.

גלעד קריב: מהמעט שהתפרסם עוד טרם כניסת השבת יכולנו ללמוד שמדובר בגיבור ישראל שסייע בהצלת נפשות רבות, גם ישירות בשדה הקרב וגם בהגנה על ביטחון כולנו.

גלעד קריב: צריך הבוקר הזה לציין, אולי ברוח הפסוק "ונתתי להם יד ושם בחומותם" שהבוקר הותר לפרסום גם שמו של סגן אלוף מחמוד חיר-אדין, אותו סגן אלוף מ' המפורסם שנפל בעזה והיה חלל צה"ל היחיד ששמו נאסר בפרסום בשנתיים האחרונות.

גלעד קריב: אני בטוח שגם משפחתו חווה היום הזה יום מורכב ובצד הצער זה יום שמאפשר לנו לשמוע יותר על גבורתו של האיש ולתת פנים ושם לסיפור נפילתו.

גלעד קריב: אנחנו משתתפים בצער ובכאב שתי המשפחות.

גלעד קריב: מכובדיי, אנחנו דנים בבקשה להאריך תוקף של תעודות הזהות.

גלעד קריב: נפנה למנכ"ל הרשות ונבקש ממנו להציע את עיקרי הדברים ואז ניגףש ללשון התקנות עצמן.

תומר מוסקוביץ: תודה רבה אדוני היושב ראש.

תומר מוסקוביץ: אנחנו לא רוצים את הדיון הזה, זה לא שיש פה איזשהו ערך שאנחנו מנסים להגן עליו, אנחנו כולנו רוצים שלכל אזרחי ותושבי מדינת ישראל יהיה תיעוד ביומטרי ושתעודות זמניות יינתנו לזמן קצר.

תומר מוסקוביץ: יש לנו כאן בעיה של כורח, לא של צורך ולא של רצון.

תומר מוסקוביץ: אנחנו עומדים בפני פקיעה של כמעט 2 מיליון תעודות זהות לא ביומטריות שניתנו לפני מספר שנים ולפי החוק היו אמורות לפקוע עכשיו.

תומר מוסקוביץ: כל מי שומע קצת חדשות או מנסה לצאת לחוץ לארץ מודע לעומס המטורף שיש היום בלשכות מרשם האוכלוסין.

תומר מוסקוביץ: אותה פעולה משמשת גם להוצאת דרכון וגם להוצאת תעודת זהות ולכן אין לנו שום אפשרות מעשית עד אוגוסט לתת לכל 2 מיליון האזרחים האלה תעודת זהות ביומטרית.

תומר מוסקוביץ: לכן אנחנו מבקשים להאריך את התוקף הקיים בשנתיים וכמובן שמי שיהיה לו תור וייכנס, אנחנו לא מכריחים אותם להישאר עם התיעוד הלא טוב הזה.

תומר מוסקוביץ: אני מניח שבמשך השנתיים האלה חלק גדול מאוד ממילא יחליף את התעודה במהלך עסקים רגיל, אבל לחייב אותם להאריך בעוד שנתיים.

תומר מוסקוביץ: בעוד שנתיים יהיו לנו גם פתרונות טכנולוגיים ולא נצטרך להטיל עומס כזה משוגע על העובדים הגיבורים שלנו שעומדים היום בנטל משוגע.

תומר מוסקוביץ: זה לעניין התיעוד הביומטרי הקבוע.

תומר מוסקוביץ: אנחנו מבקשים להאריך אותו בשנתיים.

תומר מוסקוביץ: בעניין הזה אין שינוי בחומר שהגיע לוועדה.

תומר מוסקוביץ: נושא נוסף הוא התיעוד הזמני.

תומר מוסקוביץ: במצב רגיל אנחנו מוציאים תיעוד זמני לאנשים שאבדה להם התעודה או דברים מהסוג הזה ובדרך כלל הוא ניתן לשלושה חודשים, אלה התקנות, ומסתדרים עם זה.

תומר מוסקוביץ: תוך שלושה חודשים הם מקבלים את התיעוד הקבוע.

תומר מוסקוביץ: כאן יש לנו הצטברות של שני דברים.

תומר מוסקוביץ: ראשית, אותו עומס משוגע, באמת משוגע, על הלשכות ושנית, העלייה מאוקראינה כי לעולים אנחנו נותנים במקום, תוך יום, את התיעוד כדי שיוכלו לפתוח חשבון בנק וכולי.

תומר מוסקוביץ: נותנים להם תעודת זהות זמנית.

תומר מוסקוביץ: מאז ה-24 בפברואר, עת התחיל המצב המיוחד באוקראינה, העלייה התגברה ואנחנו עוד מעט מתקרבים לשלושה חודשים.

תומר מוסקוביץ: בנוסח שהעברנו לוועדה ביקשנו להאריך לשישה חודשים ועכשיו אנחנו מבקשים להאריך בשישה חודשים.

תומר מוסקוביץ: כלומר, להאריך בסך הכול בתשעה חודשים כולל התיעוד שכבר הוצא.

תומר מוסקוביץ: בשני המקרים אנחנו פועלים רק בגלל הכורח.

תומר מוסקוביץ: אנחנו לא גאים בבקשה הזאת שלנו אבל המציאות היא כזאת שבתנאים הקיימים אנחנו לא יכולים לתת שירות לאזרחי המדינה.

גלעד קריב: אני רוצה לשאול שאלה.

גלעד קריב: אנחנו מדברים בשתי סוגיות נפרדות.

גלעד קריב: אם אני לא טועה, כדי להבין את העניין הביומטרי, אנחנו צפויים לפקיעת התוקף של תעודות הזהות הביומטריות.

תומר מוסקוביץ: הלא ביומטריות.

עירית ויסבלום: לא ביומטריות.

עירית ויסבלום: באוגוסט 2022 הולך להיות פיק מאוד גדול של פקיעת כ-2 מיליון תעודות זהות ואת הפיק הזה אנחנו רוצים לדחות.

גלעד קריב: 2 מיליון התעודות הלא תעודות הזהות הלא ביומטריות.

עירית ויסבלום: לא ביומטריות.

גלעד קריב: בתהליך הזה – ונמצא כאן חבר הכנסת מקלב שעסק רבות בנושא של תעודות הזהות הביומטריות – הנושא הזה עתיד להגיע בקרוב, אם אני לא טועה, לפתח הוועדה המשותפת כי אני מבין שגם סביב תעודות הזהות הביומטריות אנחנו נדרשים לתהליך חקיקה של הארכת תוקף.

עירית ויסבלום: מה שקיים שם קשור למאגר הביומטרי ופחות לרשות האוכלוסין.

עירית ויסבלום: יש את הוראת השעה שמאפשרת הסכמה לשמירת טביעת אצבע במאגר והיא אמורה לפקוע ב-1 ביוני.

עירית ויסבלום: השרה קיבלה החלטה להאריך את זה בעוד שלוש שנים מה שצריך לעבור את אישור הוועדה.

גלעד קריב: זה לא מקרין על שאלת התוקף של התעודות שאנשים נושאים.

עירית ויסבלום: כלל לא.

עירית ויסבלום: זאת רק השאלה עוד כמה זמן יהיה אפשר להסכים לשמירת טביעת אצבע במאגר הביומטרי.

גלעד קריב: נקודת הממשק היחידה היא שאם תאושר ההארכה, בשנתיים האלה, כאשר אנשים ייגשו להנפיק בפעם הראשונה תעודת זהות ביומטרית, אותם 2 מיליון אזרחים, הם ינפיקו תעודה שאפשר לתת בה טביעת אצבע ואם לא נאריך את זה, בשנתיים האלה כשהם יחדשו, זה יהיה רק עם תמונה.

עירית ויסבלום: נכון.

אורי מקלב: לא הבנתי.

אורי מקלב: אתם תמשיכו להשתמש בתעודת הזהות הרגילה שלהם.

עירית ויסבלום: כן.

עירית ויסבלום: אלה דברים שלא קשורים אחד לשני.

גלעד קריב: אני רק מנסה להבין אם יש איזושהי נקודת ממשק.

אורי מקלב: מי שעכשיו מגיע להנפקת תעודת זהות, מה אתם מנפיקים להם?

עירית ויסבלום: רק ביומטרי אלא אם כן יש נסיבות שמתקיימים בהן התנאים להנפקת תעודת זהות זמנית ואז היא לא ביומטרית.

גלעד קריב: הזמנית היא לא ביומטרית והקבועה היא ביומטרית.

עירית ויסבלום: כן.

אורי מקלב: אני חושב שכן צריך להסביר מעט מה הביא אותנו לקריסה כזאת של המערכת.

גלעד קריב: תכף נגיע לזה.

גלעד קריב: אני רק מנסה לטובתי להבין את הסוגיה.

גלעד קריב: אתם אומרים שהיום יש כ-2 מיליון תעודות זהות לא ביומטריות.

עירית ויסבלום: שאמורות לפקוע.

גלעד קריב: כמה תעודות בכלל יש לנו שהן לא ביומטריות או ש-2 המיליון האלה כוללים את כולם?

עירית ויסבלום: לא.

עירית ויסבלום: יש עוד.

עירית ויסבלום: הייתה תקופת מבחן והיא הסתיימה ב-1 ביוני 2017.

עירית ויסבלום: עד ה-1 ביוני 2017 כל תושב שהגיע ללשכת רשות האוכלוסין וביקש תעודת זהות, יכול היה לבחור בין תעודת זהות ביומטרית לבין תעודת זהות מהסוג הישן.

עירית ויסבלום: זה היה נתון לבחירה.

עירית ויסבלום: אז קיבלו תעודה בתוקף ל-10 שנים.

עירית ויסבלום: משנת 2012 כל תעודות הזהות הן בתוקף ל-10 שנים.

עירית ויסבלום: אז התעודות שלהם ימשיכו לפקוע בקצב הרגיל כאשר יעברו 10 שנים.

עירית ויסבלום: זה לא משנה אם זו תעודת זהות ביומטרית או לא.

עירית ויסבלום: עד 1 ביוני 2017 הנפקנו גם וגם.

עירית ויסבלום: התעודות האלה ימשיכו לפקוע במהלך התקין.

עירית ויסבלום: אנחנו מדברים עכשיו על הקבוצה הגדולה שתוקף התעודות שלהן עומד לפקוע.

גלעד קריב: הסיבה שהתוקף פוגע באופן קבוצתי, כולם באוגוסט 2022?

עירית ויסבלום: זאת הוראת מעבר שקבענו.

גלעד קריב: סביב המעבר מתעודה רגילה לתעודה ביומטרית.

עירית ויסבלום: זה היה ב-2012.

עירית ויסבלום: זה היה עוד לפני אבל מאותו מועד החלטנו שכל תעודות הזהות – בין אם יהיו ביומטריות ובין אם לאו – צריכות להיות עם תוקף של עד 10 שנים.

עירית ויסבלום: אני רוצה לומר עוד משהו קטן שהוא לא בתקנות.

אורי מקלב: גם הביומטרי עכשיו פג תוקף?

גלעד קריב: ברור.

עירית ויסבלום: אני הוצאתי תעודת זהות ביוני 2017 ולכן ב-1 ביוני 2027 יפקע תוקפה.

עירית ויסבלום: 10 שנים מאז ההנפקה.

עירית ויסבלום: הכול נכנס למעגל החיים של 10 שנות תוקף.

אורי מקלב: אם כן, אין תעודות זהות ביומטריות שפן תוקפן.

גלעד קריב: כרגע לא.

גלעד קריב: הם אמרו.

עירית ויסבלום: יהיו תעודות זהות ביומטריות שניתנו ל-5 שנים ותוקפן יתחיל לפקוע כשיגיע הזמן.

גלעד קריב: בנושא רישיון הנהיגה היה שינוי גדול בשנים האחרונות כשבעצם עברו משיטה של רישיון תקופתי לרישיון קבוע עד גיל 70 ומגיל 70 מחדשים רישיון רק מטעמים בריאותיים כל 5 שנים ומגיל 80 כל שנתיים.

גלעד קריב: מה ההצדקה למנגנון הזה של פקיעת תוקף של תעודת זהות, ההכרח בחידוש?

גלעד קריב: זה לא לפתחנו אבל אני מעלה את השאלה.

עירית ויסבלום: זה התחיל מזה שהיצרן של תעודות הזהות מפלסטיק אמר שכיצרן היכולת שלו לתת מוצר שיעמוד בשיני הזמן, לא יתבלה ולא יהיה חסר תועלת וחסר צורה, הוא יכול לערוב ל-10 שנים.

עירית ויסבלום: המוצר שלו תקין עד 10 שנים ולכן קבענו שאחת ל-10 שנים יהיה צריך לבוא ולהחליף את התעודה.

עירית ויסבלום: נודה על האמת, היום יש תושבים שהם בני 65, 70, 80 ומחזיקים תעודת זהות מגיל 20 או 16 כאשר המשמעות של תעודת הזהות היא לזהות את הבן אדם שאתה רואה.

עירית ויסבלום: חלק מתפקידי תעודת הזהות הוא לזהות באמצעותה את האדם שנושא אותה.

עירית ויסבלום: אתה כבר לא יכול לזהות בן אדם בן 60 שמחזיק תעודת זהות שנופקה לו עת היה בן 20.

אוסאמה סעדי: בהמשך לשאלת היושב ראש, למה בחרתם 10 שנים?

אוסאמה סעדי: למה לא 15 שנים?

אוסאמה סעדי: למה לא 20 שנים?

אוסאמה סעדי: זה בגלל היצרן?

עירית ויסבלום: זה בגלל היצרן שאמר שתעודות הזהות מפלסטיק טובות ל-10 שנים.

גלעד קריב: לא ניכנס עכשיו לדיון הארוך הזה.

אורי מקלב: היושב ראש, אתה שאלת על הביומטרי או על התעודות הרגילות?

אורי מקלב: בביומטרי יש סיבות מקצועיות.

אורי מקלב: לא הצליחו.

אורי מקלב: על זה היו דיונים ארוכים.

אורי מקלב: אמרו שעם הגיל יש שינויים בתווי הפנים.

עירית ויסבלום: אלה הסיבות ל-5 שנים.

עירית ויסבלום: זאת הסיבה לכך שתעודת זהות כשאין טביעת אצבע במאגר ניתנה ל-5 שנים.

אורי מקלב: נכון.

עירית ויסבלום: השאלה שנשאלה כאן היא למה 10 שנים.

אורי מקלב: היושב ראש שאל מה הסיבות לפג תוקף.

עירית ויסבלום: ההחלטה הייתה להשוות את כל תעודות הזהות, לשים אותן על אותה סקאלה וכולן יהיו עד 10 שנים.

עירית ויסבלום: לא רק הביומטריות.

גלעד קריב: אני חושב שבהינתן אישור להארכת תוקף לעוד שנתיים, לדעתי כדאי לבחון את הסוגיה הזאת.

גלעד קריב: הטכנולוגיה של זיהוי תווי פנים היא שונה לחלוטין.

גלעד קריב: דרך אגב, אני כבר אומר עכשיו שזה דבר שמאוד יקרין על השאלה אם יש היום הצדקה לטביעות אצבע או לא כי אנחנו בעידן אחר של זיהוי תווי פנים.

גלעד קריב: אני אומר שבשנתיים האלה שווה לבחון.

אוסאמה סעדי: מבחינת היצרן זה בסדר להאריך בעוד שנתיים?

עירית ויסבלום: זה משהו שצריך לבחון.

עירית ויסבלום: אנחנו מדברים על התעודות הרגילות.

גלעד קריב: גם בהסתכלות על הביומטרי, אני מניח שהטכנולוגיה היום היא לא מה שהייתה לפני חמש שנים.

גלעד קריב: מי שהתעודה שלו בלתה, ממילא צריך ללכת ולהחליף אותה.

גלעד קריב: לדעתי גם חל שינוי גם משמעותי בדרישת נשיאת תעודת זהות.

גלעד קריב: נכון?

עירית ויסבלום: החובה קיימת בחוק עדיין באותו אופן.

עירית ויסבלום: לא השתנה שום דבר.

עירית ויסבלום: המשטרה פחות אוכפת או לא אוכפת.

גלעד קריב: למיטב ידיעתי היום המשטרה - זה דבר שמעניין לברר - לא אוכפת כמדיניות את חובת נשיאת תעודת הזהות.

אורי מקלב: רישיון נהיגה.

עירית ויסבלום: עדיין החוק מחייב תושב מגיל 16 לשאת תעודת זהות.

תומר מוסקוביץ: השינוי היה ברישיון נהיגה.

עירית ויסבלום: אין חובה לשאת רישיון נהיגה אבל יש חובה לשאת תעודת זהות.

עירית ויסבלום: יש חוק שלא השתנה אבל המשטרה לא אוכפת.

אורי מקלב: אתם מבקשים ממנה?

אורי מקלב: הייתם רוצים שהמשטרה תאכוף את זה?

עירית ויסבלום: לא.

עירית ויסבלום: אנחנו לא משנים כאן.

עירית ויסבלום: עוד משהו קטן שלא דובר כאן שמבחינתנו הוא תיקון פחות מרכזי אבל על הדרך עשינו אותו.

עירית ויסבלום: בסט הראשון שהגשנו לוועדה, בו יש את הדחייה של פקיעת התוקף בשנתיים, דובר גם על זה שאפשר יהיה להנפיק תעודת זהות זמנית לבעלי רישיון תושב ארעי שמסיבות מסוימות חלקם מקבלים רישיון לתקופה קצרה יחסית.

עירית ויסבלום: לאותה אוכלוסייה יהיה אפשר לתת תעודות זהות זמנית.

עירית ויסבלום: עד היום זאת אוכלוסייה שהייתה חייבת להוציא תיעוד ביומטרי ואנחנו רוצים בהקשר הזה לשנות את זה, כך שתושב ארעי שקיבל רישיון לתקופה של עד 3 חודשים, גם יוכל לקבל במקום תעודת זהות זמנית במקום ביומטרית.

גלעד קריב: בעיקר אנחנו מדברים על אותם פליטים שמגיעים שהם לא זכאי שבות?

עירית ויסבלום: תושבים ארעיים.

עירית ויסבלום: אלה לא פליטים.

עירית ויסבלום: לפעמים אלה בני זוג או טעמים הומניטריים.

אלי לוי: לאו פליטים אבל הפליטים הם גם חלק.

גלעד קריב: אלה שהם לא זכאי שבות.

אורי מקלב: ודאי שצריך לתמוך.

אורי מקלב: אנחנו נמצאים במצב שהוא לא מצב רגיל.

אורי מקלב: אני לא זוכר מצב שהתורים כל כך ארוכים.

אורי מקלב: אנחנו מדברים על אנשים שמחפשים תור בכל עיר אחרת בארץ.

גלעד קריב: הייתה כתבה שיש יתרון גדול בלשכות בערים החרדיות כי שם קובעים תור לא באופן מקוון.

גלעד קריב: אנשים פשוט עולים לרגל.

תומר מוסקוביץ: הייתה תקלה.

תומר מוסקוביץ: מאז כמה פעמים היו צריכים להזמין לשם משטרה.

תומר מוסקוביץ: מה שכן, זה חיזק מאוד את הדו קיום כי פתאום יהודים נוסעים לרהט ולטייבה וזה יפה.

אוסאמה סעדי: וערבים הולכים לבני ברק.

תומר מוסקוביץ: נכון.

תומר מוסקוביץ: אנחנו שמחים על כך אבל זה בוודאי לא בכוונה.

אורי מקלב: אני חושב שגם ברהט כבר אין תורים.

אורי מקלב: אם אתה מגיע מוקדם בבוקר, יש כבר 30 ראשונים.

אורי מקלב: אני חושב שהמגיעים הראשונים עדיין יכולים להיכנס בלי תור.

אורי מקלב: אנשים מחכים משעה 4:00 לפנות בוקר.

אורי מקלב: דברים הזויים.

אורי מקלב: אף פעם לא נחשפנו לדברים האלה.

אורי מקלב: אמרו שזה כך מאחר שאחרי הקורונה ולפני פסח אנשים רצו לנסוע לחוץ לארץ אבל אנחנו כבר אחרי התקופה הזאת.

אורי מקלב: אנחנו גם יזמנו דיון בוועדת הפנים במסגרת דיונים מהירים והוא יתקיים ביום רביעי הקרוב.

אורי מקלב: מה שקורה זה שבינתיים גם בהנפקה מכוונים לקבלת דרכונים זמניים אבל המחירים שגובים הם בסכום ל 800 ו-900 שקלים.

אורי מקלב: אולי גם מהוועדה הזאת תצא קריאה.

אורי מקלב: אם אתה לא נותן את השירות בגלל שהמשרד לא עומד בלחצים – בלי שאנחנו מעבירים ביקורת ואומרים מה הסיבות לכך – אתם צריכים להסדיר את המחיר.

אורי מקלב: מה ההצדקה שלאנשים מנפיקים תעודת זהות זמנית אליה אתם מכוונים?

אורי מקלב: זה לא שאתה אומר שהזמני היה ברירת מחדל ואתה אומר שאתה לא רוצה שיגיעו לשם ולכן אתה גובה מחיר גבוה, אבל אתה היום מכוון לשם ועושה את זה כפתרון ביניים ואז זה מוצדק לשלם מאות שקלים על ניפוק דרכון זמני?

אורי מקלב: זה לא מוצדק.

תומר מוסקוביץ: ברשותך אדוני, אנחנו מודעים לעניין הזה.

תומר מוסקוביץ: בנושא הזה יזמת דיון בוועדת הפנים והוא יתקיים ביום רביעי ואני מקווה שיהיו לנו בשורות גם בעניין הזה.

אורי מקלב: אומרים שעד בית המרזח שותים עוד כוסית.

תומר מוסקוביץ: אני יודע אבל עד יום רביעי הדרך כל כך קצרה שאפשר להתאפק גם עם הכוסית.

תומר מוסקוביץ: בעזרת השם ניתן לזה תשובה ביום רביעי.

תומר מוסקוביץ: יש לנו איזה דבר שאנחנו עובדים עליו.

גלעד קריב: אני מאוד שמח שוועדת החוקה עושה פרומואים לוועדת הפנים.

גלעד קריב: חלק מהקולגיאליות.

גלעד קריב: לא נחליף את הדיון החשוב בוועדת הפנים וטוב שאתם באים אליו מוכנים וערוכים, אבל כעיקרון לא היה ניתן להשתמש באותו מנגנון של הארכות תוקף?

תומר מוסקוביץ: לא לדרכון ביומטרי.

תומר מוסקוביץ: התוקף של הדרכון הביומטרי מוטבע בתוך הדרכון, בשבב שלו.

תומר מוסקוביץ: אפילו אם נודיע לכל חברות התעופה שהארכנו, יבוא האזרח לבית מלון, יבוא לשכור רכב, יעבירו את הדרכון, יראו שהוא פג תוקף - יעצרו אותו.

גלעד קריב: היום אנשים נוסעים עם דרכון ביומטרי.

אלי לוי: כן.

אלי לוי: מדובר על הארכת דרכון ביומטרי.

גלעד קריב: נמצא איתנו מר צבי דביר, התנועה לזכויות דיגיטליות.

גלעד קריב: התייחסות שלך.

צבי דביר: אנחנו נמצאים כאן בגלל שלכאורה ההזדמנות הטכנולוגית צריכה להקל עלינו, כל ההליך של המעבר לתעודות דיגיטליות וכדומה אבל איכשהו מבחינת השירות לציבור אנחנו רק הולכים אחורה.

צבי דביר: את התעודה הקודמת שלי, הלכתי לקיוסק בלשכת האוכלוסין, חידשתי אותו וקיבלתי אותו בדואר.

צבי דביר: הכול היה הרבה יותר פשוט.

צבי דביר: בגלל שכל ההתקדמות של הביומטרי, איכשהו אחורה מבחינת השירות.

צבי דביר: זה משהו שאנחנו צריכים לשים בראש כשאנחנו חושבים על כל הדברים האלה.

צבי דביר: התוקף של תעודות הזהות, כפי שנאמר, לכאורה בגלל סיבות טכניות, שתוקף תעודות פלסטיק הוא כזה וכזה.

צבי דביר: אנחנו כן צריכים ללכת למקור ולומר שאם התעודות, אפשר אולי לתת תוקף יותר ארוך.

צבי דביר: שנתיים זה אולי צעד בכיוון אבל יכול להיות שאין סיבה לא להאריך את זה ליותר שנים כל עוד הפקיד יכול לזהות.

צבי דביר: זה משהו שצריך לחשוב עליו.

צבי דביר: אני רק אומר שבתכל'ס רוב האנשים לא הולכים עם תעודות זהות ואפילו לא נדרשים לחדש אותן כי בחוק אין סנקציה.

צבי דביר: המשטרה, אם אתה מציג לה רישיון נהיגה, מבחינתה זה תקף באותו אופן כמו תעודת זהות.

צבי דביר: המקום היחידי שבו אתה באמת צריך תעודת זהות זה בפתיחת חשבון בנק וגם שם – עכשיו הסתכלתי בנוהל בנקאי תקין של זיהוי לקוח – לא רשום שאתה צריך תעודת זהות תקפה אלא רק תעודת זהות שהתאריך שלה הוא התאריך האחרון של ההנפקה.

צבי דביר: יכול להיות שאנשים שתוקף תעודת הזהות שלהם לא בתוקף, זה לא באמת מפריע להם.

צבי דביר: אני אשמח להבין למה בן אדם צריך להיטרטר הרבה זמן כדי להנפיק תעודה חדשה כאשר בעצם אין לו שום סיבה לעשות את זה חוץ מזה שאולי הוא מחזיק תעודה שהיא לא תקפה.

צבי דביר: הנקודה האחרונה אליה אני רוצה להתייחס היא לגבי התורים לחידוש דרכונים.

צבי דביר: עם הדרכונים הישנים היה אפשר ללכת לקיוסק, ואפילו דרך האינטרנט, לשלם אגרה ולקבל דרכון עם תוקף מוארך.

צבי דביר: גם כאן אני לא רואה בעיה טכנית אם הדרכון הוא ב-5 השנים הראשונות.

צבי דביר: שיהיה כמו קודם.

צבי דביר: לא צריך לשלוח את הבן אדם לרדוף אחרי תורים ברהט או בקצרין כדי לחדש דרכון.

גלעד קריב: תודה.

גלעד קריב: אנחנו נכבד את ועדת הפנים שזה התפקיד שלה.

גלעד קריב: זה תחום סמכותה.

גלעד קריב: נקבע דיון ליום רביעי ולמרות הרצון העז לעסוק בענייני הדרכונים שבאמת מעסיקים את כולנו, נשאיר את זה לוועדת הפנים.

גלעד קריב: ככל שאנחנו נוכל לסייע מכאן, אנחנו נסייע.

גלעד קריב: אני חושב שהנקודה הראשונה היא נקודה חשובה.

גלעד קריב: אני חושב שהעניין הזה שהשיפור הטכנולוגי לא גורע מהשירות לאזרח, זאת נקודה חשובה אבל אם אנחנו נאריך עכשיו בשנתיים, אני חושב שזה נותן די זמן לרשות האוכלוסין לבחון את הסוגיה.

גלעד קריב: אני בטוח שגם אתם תעדיפו הארכת תוקף למשך זמן רב ככל הניתן.

גלעד קריב: אין לכם אינטרס בהגעת אנשים שיצבאו על העמדות.

עירית ויסבלום: ברשותך אדוני, אולי אני אומר כמה מלים.

עירית ויסבלום: כששלחנו את התיקון הזה לוועדה, זה היה בדצמבר, עוד לא היה העומס שכולם מדברים עליו עכשיו.

עירית ויסבלום: עוד לא היינו במשבר.

עירית ויסבלום: זה הוגש לוועדה לא מהטעם של ה"קריסה" שאנחנו מכירים מהתקופה האחרונה אלא זה הגיע במסגרת דיוני התקציב עם האוצר.

עירית ויסבלום: אחר כך נוצר המשבר.

עירית ויסבלום: זה לא שאנחנו אומרים שהשתפרנו בטכנולוגיה אבל ירדנו בכוח אדם.

עירית ויסבלום: עד לפני כמה חודשים השירות בלשכות היה רגיל ואנשים היו יוצאים מאוד מרוצים והזמן היה מהיר.

גלעד קריב: אתם מייחסים את הגל הזה לעניין הקורונה?

עירית ויסבלום: נכון.

עירית ויסבלום: אנשים לא תכננו נסיעות.

עירית ויסבלום: בשנתיים האחרונות היה מיעוט יציאות.

עירית ויסבלום: אנשים ישבו בבית ולא חידשו דרכונים ועכשיו אנחנו צריכים לחדש דרכונים לאנשים ששנתיים לא חידשו אותם.

עירית ויסבלום: כך נוצרה הבעיה.

עירית ויסבלום: זה לא בגלל שהטכנולוגיה משיגה אותנו אחורה.

גלעד קריב: וקיים הדחף הישראלי לצאת אל מחוץ לגבולות הארץ.

עירית ויסבלום: העובדים שלנו הם אותם עובדים טובים.

אורי מקלב: נכון שהשירות השתפר מאוד.

תומר מוסקוביץ: הוא שיפור מעולה למי שמוצא את התור.

גלעד קריב: ברור.

גלעד קריב: אני לא אכנס לדיון שיתקיים בוועדת הפנים ביום רביעי.

גלעד קריב: יש לא מעט מערכים במדינת ישראל שתוגברו בכוח אדם ואני מפנה את מבטי לכיוון האוצר.

תומר מוסקוביץ: דווקא האוצר איתנו.

תומר מוסקוביץ: האוצר בסדר.

תומר מוסקוביץ: יש לנו תגבורים.

תומר מוסקוביץ: הכול בסדר.

גלעד קריב: נהדר.

גלעד קריב: אני תמיד שמח לשבח את האוצר בדיונים.

גלעד קריב: אם כן, על זה תדונו ביום רביעי בוועדת הפנים.

אוסאמה סעדי: אדוני היושב ראש, בוקר טוב.

אוסאמה סעדי: זה קשור.

אוסאמה סעדי: אני מבין שרוצים להאריך את תוקף תעודות הזהות בעוד שנתיים כי באמת יש לנו משבר וזה משבר קשה.

אוסאמה סעדי: אדוני היושב ראש, זה משבר קשה מאוד.

אוסאמה סעדי: אני אומר לך שאני ואולי גם יתר חבריי, בחודש האחרון אנחנו מתעסקים מהבוקר עד הערב רק בנושא הזה של משרד הפנים, רשות האוכלוסין, לקבוע תור, דרכונים, לבקש דרכון, רוצים לנסוע ואין דרכון.

אוסאמה סעדי: רק דוגמה.

אוסאמה סעדי: מהבוקר אני מטפל מול משרד הפנים ורשות האוכלוסין בתלמיד שצריך לנסוע לארצות הברית לתחרות.

אוסאמה סעדי: הוא מייצג את ישראל בתחרות הזאת.

אוסאמה סעדי: באפריל הם הגישו בקשה לדרכון ועד עכשיו לא קיבל את הדרכון.

אוסאמה סעדי: כמובן שאם אין לו דרכון, הוא לא יכול לקבל אשרה.

אוסאמה סעדי: בעניין הזה אני מול רשות האוכלוסין.

אוסאמה סעדי: לפני החג שלנו, עיד אל פיטר, היינו כמו דוורים, לקבל ביד דרכונים ולמסור אותם לאנשים.

אוסאמה סעדי: זה משבר קשה מאוד.

אוסאמה סעדי: אני מעריך מאוד את כל העבודה של תומר, של הצוות שלו, של הסמנכ"ל שלו נאיף הנו שאני חייב לשבח אותו על שהוא עושה מעל ומעבר ושל כל הלשכות.

אוסאמה סעדי: אתה רואה?

אוסאמה סעדי: טוב שפתחנו לשכות.

אוסאמה סעדי: טוב שהתחלנו בשנת 2016 ופתחנו את הלשכה הראשונה בסכנין והיום יש לנו לשכות בסכנין, ברהט, בטייבה, באום אל פאחם, בדיר אל אסד והיה צריך לפתוח בעוד ישובים.

אוסאמה סעדי: אני חושב שזה מוכיח את עצמו ואני מקווה שביום רביעי, בדיון שיתקיים בוועדת הפנים, אנחנו נמצא פתרונות.

אוסאמה סעדי: קיבלתי פנייה ממישהו שגר ברמלה והוא אומר לי שהוא צריך לנסוע ביולי והוא מבקש להזמין תור אבל אין תור.

אוסאמה סעדי: המצב באמת קשה.

אוסאמה סעדי: אני מבין, תומר, שאתם עושים מעל ומעבר אבל צריך למצוא פתרון.

אוסאמה סעדי: עשיתם את האפליקציה שהחזיקה מעמד כמה ימים והיא נחסמה.

תומר מוסקוביץ: לא אנחנו עשינו ולא אנחנו חסמנו.

אוסאמה סעדי: אני לא יודע מי עשה ומי חסם.

אוסאמה סעדי: אמרו לי שאפשר להזמין תור באותה אפליקציה, בוט.

תומר מוסקוביץ: לא אנחנו עשינו.

תומר מוסקוביץ: זה היה גורם פרטי.

תומר מוסקוביץ: לא אנחנו חסמנו אותה.

אוסאמה סעדי: אני חושב שאתם צריכים למצוא פתרונות בין אם אלה הארכת שעות העבודה, בין אם זאת פתיחה בימי שישי בלשכות בהן זה ניתן וכולי, אבל אי אפשר להמשיך במצב הזה.

אוסאמה סעדי: טוב ששרת הפנים האריכה את תוקף הדרכון השנתי לשנתיים אבל אני מקווה שתביאו ביום רביעי בשורה לעניין הזה כי אי אפשר שבגלל שאתם לא מסוגלים ואין לכם את הכוח לספק את השירות הזה, אנשים ישלמו גם על דרכון קבוע וגם על דרכון זמני.

תומר מוסקוביץ: אנחנו ניתן פתרון.

אוסאמה סעדי: מי שהזמין דרכון קבוע, שילם על הדרכון הקבוע, תנו לו את הזמני.

אורי מקלב: בכל זאת, מה הצפי שלכם?

אורי מקלב: נעזוב רגע את הדרכון הזמני והמחיר שלו.

אורי מקלב: מה הצפי שלכם לגבי זמני ההמתנה?

אורי מקלב: מה היעדים שלכם?

תומר מוסקוביץ: ביום רביעי נדבר על זה.

תומר מוסקוביץ: אנחנו רוצים לחזור למה שהיה.

אורי מקלב: זה לא קשור ליום רביעי.

אורי מקלב: זה קשור לנושא הדיון כשאתה מבקש הארכת תוקף.

גלעד קריב: אני אומר שוב שאני סומך על חברנו תומר מוסקוביץ שאם הוא אומר שביום רביעי יגיעו עם פתרונות ותשובות, אכן יגיעו.

גלעד קריב: חבר כנסת מקלב ואני נשב בוועדה הביומטרית.

אוסאמה סעדי: גם אני.

גלעד קריב: נכון.

גלעד קריב: אם כן, שלושת חברי הכנסת שנמצאים כאן ידונו בבקשה של שרת הפנים.

גלעד קריב: אנחנו עוד ניפגש במהלך החודש הקרוב מספר פעמים ונשמע את הדברים.

גלעד קריב: השאלה היותר ממוקדת היא איך אנחנו מונעים עכשיו מצב שבו לא עוד שנתיים בדיוק 2 מיליון אזרחים יצבאו על התחנות.

תומר מוסקוביץ: במהלך השנתיים האלה הרבה אנשים כן יחדשו את התעודות.

גלעד קריב: למה שהם יחדשו?

עירית ויסבלום: מי שאבדה לו תעודת זהות יבוא לחדש.

תומר מוסקוביץ: אנחנו גם נצא בקמפיין מסודר לכך.

תומר מוסקוביץ: ברגע שתהיה לנו ההארכה וירד לנו הלחץ מהדרכונים, אנחנו נזמין אנשים.

תומר מוסקוביץ: נשלח להם מסרונים ונגיד להם שלא יחכו לרגע האחרון.

גלעד קריב: מבחינתי זה ממש לא רע.

גלעד קריב: אני נגד חידוש תוקף של תעודות זהות כל 10 שנים ואם עוד שנתיים יבואו ויבקשו מאיתנו להאריך אותן עוד.

גלעד קריב: הדבר היחיד הוא שזה אומר שאנשים לא מסתובבים עם תעודה ביומטרית אלא הם נשארים עם תעודה של דף ונייר.

תומר מוסקוביץ: נכון.

תומר מוסקוביץ: לנו אין אינטרס בזה.

גלעד קריב: לכם אין אינטרס בזה.

גלעד קריב: אני פחות נרעש מהצורך לדחוף את כולם למאגרים הביומטריים.

אוסאמה סעדי: אדוני היושב ראש, אנחנו התנגדנו באופן עקרוני אבל יש אנשים שרוצים לחדש תעודת זהות, רוצים לקבוע תור ובגלל המשבר בדרכונים, הם לא מקבלים תור.

אוסאמה סעדי: אולי תעשו תור מיוחד עבור אנשים שמבקשים לחדש תעודת זהות או להחליף אותה.

גלעד קריב: דווקא בעת הזו - הפתרונות שיגיעו ביום רביעי, יגיעו ביום רביעי - הרעיון של הארכת תוקף גורפת לשנתיים הוא הגיוני במובן הזה שבוא ניתן לרשות האוכלוסין להתמודד עם הדרכונים.

אוסאמה סעדי: אנחנו מסכימים.

גלעד קריב: הדבר היחיד שצריך לומר זה שכבר איכשהו היה שווה שכאשר אדם מגיע לחדש דרכון, עושים לו את הבדיקה.

תומר מוסקוביץ: כן.

תומר מוסקוביץ: זאת אותה פעולה.

גלעד קריב: אומרים לאותו אדם שיש לו תעודה ישנה וממילא הוא יצטרך לבוא שוב ולחדש אותה.

תומר מוסקוביץ: מי שבא להוציא דרכון, מחדשים לו את תעודת הזהות.

אלי לוי: אנחנו ממליצים בחום.

אלי לוי: ממש ממליצים אבל לא יכולים לחייב.

גלעד קריב: זה ברור.

גלעד קריב: תמיד טוב לא לחייב היכן שלא צריך לחייב.

תומר מוסקוביץ: מבחינת הבן אדם, זה רק ללחוץ על כפתור.

גלעד קריב: פקיד הרישום, כשהוא יושב מול המסך, יודע?

אלי לוי: הוא רואה הכול.

אלי לוי: לא רק זה אלא שאם הוא יעשה היום את תעודת הזהות והדרכון, בפעם הבאה כשהוא יגיע, בעוד 10 שנים, הוא יחדש גם את תעודת הזהות וגם את הדרכון.

גלעד קריב: בסדר.

גלעד קריב: גברתי היועצת המשפטית, הערות שלך לדברים שאנחנו צריכים לשים לב אליהם.

גלעד קריב: אני רק אומר שלעניין השני, בו אנחנו בעצם מבקשים להאריך את תוקף תעודות הזמניות לתקופה של 9 חודשים, זה גם יסייע לנו עם העומס, אבל אני חייב לומר שמבחינתי זה בראש וראשונה סיוע לציבור שמקבל.

תומר מוסקוביץ: ברור.

תומר מוסקוביץ: בעיקר לעולים.

גלעד קריב: תוך שלושה חודשים להגיע שוב ולפגוש את הבירוקרטיה, זה יכול לגרום להם לחשוב אם באמת הגיעו לארץ זבת בירוקרטיה.

גלעד קריב: גברתי היועצת המשפטית, האם מבחינת

גלעד קריב: כם יש לנו כאן איזה דברים שאנחנו צריכים לשים אליהם לב?

נועה ברודצקי לוי: רציתי לשאול.

נועה ברודצקי לוי: בפנייה אלינו אכן ביקשו להאריך 12 שנים אבל הייתה איזושהי בקשה להאריך גם לגבי שנה נוספת.

עירית ויסבלום: פחות משנה.

עירית ויסבלום: בתיקון המקורי ביקשנו שהתיקון הזה יחול על תעודות זהות שהונפקו לפני תחילתן של התקנות האלה ומאוחר יותר ביקשנו שזה יחול על קבוצה יותר גדולה של תעודות זהות, על כל תעודות הזהות שהונפקו עד ה-30 ביוני 2013 במקום עד ה-25 באוגוסט 2012 שזה עוד כשמונה חודשים.

עירית ויסבלום: שזה יחול על קבוצה יותר גדולה של תעודות שרובן עומדות לפקוע ב-25 אוגוסט 2025 והאחרון בחודשים שלאחר מכן.

עירית ויסבלום: זה נוסח שונה לתקנה 4 שמתקנת את תקנה 7.

נועה ברודצקי לוי: זה יוצר קצת אנומליה במובן הזה שמי שהוציא אחרי ה-30 ביוני 2013, קצת אחרי זה, יצטרך לבוא לפני אלה שהוציאו.

עירית ויסבלום: כן, אבל אין לזה משמעות מעשית כי בסוף האנשים יגיעו בקבועי הזמן השונים להנפיק את התעודות.

עירית ויסבלום: זה לא פוגע בהם משום בחינה.

עירית ויסבלום: הם ינפיקו תעודות, זה לא עולה להם כסף ואין לזה משמעות מעשית.

גלעד קריב: מכובדיי, אנחנו ניגש להקראה.

גלעד קריב: יש בפניכם גם את הנוסח המשולב אבל אנחנו כמובן נקריא את הנוסח של בקשת השרה.

גלעד קריב: מדובר כאן באותן תקנות ובשני שינויים.

נועה ברודצקי לוי: שני סטים.

נועה ברודצקי לוי: אחד הוראת שעה והשני תיקון.

עירית ויסבלום: שני סטים שונים של תקנות.

גלעד קריב: בסדר.

גלעד קריב: היועצת המשפטית תוביל אותנו.

נועה ברודצקי לוי: אני אקריא קודם את התיקון הקבוע ואחר כך את הוראת השעה.

נועה ברודצקי לוי: בתוקף סמכותי לפי סעיפים 26 ו-47 לחוק מרשם האוכלוסין, התשכ"ה-1965 ובאישור ועדת החוקה, חוק ומשפט של הכנסת, אני מתקינה תקנות אלה:

נועה ברודצקי לוי: בתקנות מרשם האוכלוסין (תוקפן ופקיעת תוקפן של תעודות זהות) התשע"ב-2012 (להלן – התקנות העיקריות), בתקנה 1 –

ציבורי" יבוא: ""חוק הכניסה לישראל" – חוק הכניסה לישראל, התשי"ב-1952".

פסקה יבוא: "(4) לבעל רישיון לישיבת ארעי לפי חוק הכניסה לישראל ובלבד שתוקף הרישיון עד שלושה חודשים".

פסקה יבוא: בתקנה 2(ב) לתקנות העיקריות, המילים "התשי"ב-1952 (להלן – חוק הכניסה לישראל)" – יימחקו.

פסקה יבוא: בתקנה 2א לתקנות העיקריות אחרי תקנת משנה (ב) יבוא: "(ג) תקופת תוקפה של תעודת זהות זמנית לבעל רישיון לישיבת ארעי כאמור בפסקה (4) להגדרה "תעודת זהות זמנית" היא למשך תקופת הרישיון שניתן לו".

פסקה יבוא: בתקנה 7 לתקנות העיקריות, במקום "לפני תחילתן של תקנות אלה" יבוא "עד יום כ"ב בתמוז התשע"ג (30 ביוני 2013)", במקום "10 שנים" יבוא "12 שנים".

פסקה יבוא: תחילתן של תקנות אלה ביום.

פסקה יבוא: .. (2022).

עירית ויסבלום: נבקש שזה יהיה ב-1 ביוני 2022.

עירית ויסבלום: זה ב' בסיון התשפ"ב.

גלעד קריב: אנחנו מצביעים על התיקון.

נועה ברודצקי לוי: אנחנו מצביעים על תקנות מרשם האוכלוסין (תקופת תוקפן ופקיעת תוקפן של תעודות זהות) (תיקון), התשפ"ב-2022.

גלעד קריב: זה התיקון של התעודות הזמניות.

נועה ברודצקי לוי: זה התיקון של הארכת התוקף.

נועה ברודצקי לוי: זה גם התעודות הזמניות כשהוסיפו כאן את העניין של אפשרות להוציא תעודה כתושב ארעי וגם הארכה מ-10 שנים ל-13 שנים.

גלעד קריב: ברור.

גלעד קריב: מי בעד אישור התקנות?

גלעד קריב: אושר

גלעד קריב: התקנות אושרו פה אחד.

נועה ברודצקי לוי: תקנות מרשם האוכלוסין (תקופת תוקפן ופקיעת תוקפן של תעודות זהות) (הוראת שעה),

נועה ברודצקי לוי: בתוקף סמכותי לפי סעיף 26 ו-47 לחוק מרשם האוכלוסין, התשכ"ה-1965 ובאישור ועדת החוקה, חוק ומשפט של הכנסת, אני מתקינה תקנות אלה:

עירית ויסבלום: נבקש כאן לעדכן ל-1 ביוני.

עירית ויסבלום: זה יתחיל מה-1 ביוני אבל אנחנו מבקשים את התקופה הרטרואקטיבית, שזה יחול על תעודות זהות שהונפקו מה-1 בינואר.

נועה ברודצקי לוי: אתם רוצים להאריך את מה שכבר הוצע מה-1 בינואר.

עירית ויסבלום: כן.

עירית ויסבלום: זה גם יחול על תעודות זהות זמניות שהונפקו החל מה-1 בינואר לאותן אוכלוסיות עליהן אנחנו מדברים.

עירית ויסבלום: הן יהיו תקפות לתשעה חודשים במקום לשלושה חודשים.

נועה ברודצקי לוי: אני מבקשת מהוועדה להסמיך אותנו לנסח את זה אחרי הישיבה.

עירית ויסבלום: אפשר לוותר על זה אם אני יכולה להקריא עכשיו נוסח שיהיה מקובל.

גלעד קריב: אני רוצה לאפשר ליועצת המשפטית לעבור על זה כמו שצריך ואנחנו נסמיך.

גלעד קריב: זאת ההחלה הרטרואקטיבית?

נועה ברודצקי לוי: בעיקרון זאת הארכה ל-9 חודשים במקום 3 חודשים של הוצאת תעודת זהות זמנית אבל מה שאתם מבקשים עכשיו זה להאריך את זה רטרואקטיבית גם לגבי תעודות זמניות שכבר הוצאו.

נועה ברודצקי לוי: מה-1 בינואר.

גלעד קריב: מראשית השנה הזאת.

גלעד קריב: רק כדי שאני אבין, ההארכה תהיה לכולם כולל אלה שכבר הונפקו למשך 9 חודשים.

גלעד קריב: זה לא שאנחנו מעמידים את התעודות בתוקפן כולן עד מועד מסוים.

עירית ויסבלום: נכון.

עירית ויסבלום: כל תעודה תהיה תקפה למשך 9 חודשים.

גלעד קריב: בסדר.

גלעד קריב: הראשונות הוצאו בתחילת ינואר?

תומר מוסקוביץ: הן כל הזמן מוצאות.

גלעד קריב: לאנשים שהנפקנו בתחילת ינואר, תהיה כאן הארכה של א 4 חודשים.

עירית ויסבלום: עד ספטמבר.

עירית ויסבלום: המחשב יחשב.

גלעד קריב: אין בעיה.

גלעד קריב: אני רק אומר מבחינת ההיערכות שלכם לטיפול בגל של המגיעים מאוקראינה, זה בסדר בהערכות שלכם את לוחות הזמנים?

תומר מוסקוביץ: כן.

גלעד קריב: בסדר.

גלעד קריב: תקריאי.

גלעד קריב: אנחנו מסמיכים אתכם.

נועה ברודצקי לוי: אני אקריא מה שאפשר.

נועה ברודצקי לוי: בתקופה שמיום ה-1 ביוני 2022 (עוד מעט אני אבדוק את התאריך העברי) עד יום ז' בטבת התשפ"ג (31 בדצמבר 2022) יראו כאילו בתקנה 2א(א) לתקנות מרשם האוכלוסין (תקופת תוקפן ופקיעת תוקפן של תעודות זהות), התשע"ב-2012 במקום "שלושה חודשים" נאמר "תשעה חודשים".

נועה ברודצקי לוי: התוספת תהיה שזה יחול גם על תעודות שהוצאו מה11 בינואר 2022.

גלעד קריב: הם יתאמו את הנוסח.

נועה ברודצקי לוי: נכתוב את זה במפורש.

גלעד קריב: מי בעד אישור התקנות?

גלעד קריב: אושר

גלעד קריב: התקנות אושרו פה אחד.

גלעד קריב: מכובדיי, תודה.

גלעד קריב: אנחנו מקווים שיעלה בידיכם להקל על המצוקה.

גלעד קריב: תודה לכם ונשתמע בקרוב.